กระทรวงศึกษาธิการ เร่งสร้างครูอาชีวศึกษาต้นแบบด้านหุ่นยนต์และปัญญาประดิษฐ์ ขยายผลสู่การสร้างนวัตกรรม
คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ เป็นประธานเปิดโครงการเพื่อพัฒนากำลังคนอาชีวศึกษาเพื่ออุตสาหกรรมหุ่นยนต์และปัญญาประดิษฐ์ของวิทยาลัยนวัตกรรมการผลิตขั้นสูง ว่า รัฐบาลและกระทรวงศึกษาธิการให้ความสำคัญกับอาชีวะศึกษา เพื่อส่งเสริมพัฒนาการศึกษาและการพัฒนาทักษะอาชีพ ขับเคลื่อนนโยบายอุตสาหกรรม 4.0 ที่มุ่งเน้นการสร้างมูลค่าด้วยนวัตกรรม เพื่อขับเคลื่อนเศรษฐกิจของประเทศ ให้ก้าวทันการเปลี่ยนแปลงของโลก โดยเฉพาะสาขาเทคโนโลยีหุ่นยนต์และระบบอัตโนมัติ จัดอยู่ในกลุ่มอุตสาหกรรมใหม่ (New S curve) ที่จะสร้างการเติบโตและช่วยกระตุ้นการขับเคลื่อนเศรษฐกิจของประเทศในการเพิ่มความสามารถในการแข่งขันในระดับนานาชาติ สำนักงานคณะกรรมการอาชีวศึกษา จึงร่วมกับสถาบันเทคโนโลยีพระจอมเกล้าเจ้าคุณทหารลาดกระบัง จัดทำโครงการพัฒนากำลังคนอาชีวศึกษาเพื่ออุตสาหกรรมหุ่นยนต์และปัญญาประดิษฐ์ของวิทยาลัยนวัตกรรมการผลิตขั้นสูง รุ่นที่ 1 เพื่อสร้างครูอาชีวะต้นแบบภาคอุตสาหกรรมที่มีความเชี่ยวชาญขั้นสูงด้านปัญญาประดิษฐ์และหุ่นยนต์ นำไปสู่การส่งเสริมเด็กนักเรียนนักศึกษาด้านอาชีวะสอดรับกับความต้องการของตลาดแรงงานในภาคอุตสาหกรรม โดยรุ่นแรกมุ่งเน้นครูอาชีวศึกษาในเขตระเบียงเศรษฐกิจพิเศษภาคตะวันออกเป็นหลัก ก่อนจะขยายผลสร้างครูต้นแบบด้านหุ่นยนต์และปัญญาประดิษฐ์ไปในภาคอื่นๆ ต่อไป พร้อมฝากเน้นย้ำถึงนักเรียนและผู้ปกครองเล็งเห็นความสำคัญในการเรียนอาชีวะศึกษา เพราะเป็นสาขาที่เรียนแล้วไม่ตกงานมีตลาดแรงงานรองรับด้านรองศาสตราจารย์ฉัตรพล ภคสิริ รักษาการแทนคณบดีวิทยาลัยนวัตกรรมการผลิตขั้นสูงสถาบันเทคโนโลยีพระจอมเกล้าเจ้าคุณทหารลาดกระบัง กล่าวว่า โครงการนี้มุ่งส่งเสริมการใช้งานแพลตฟอร์มปัญญาประดิษฐ์ร่วมกับหุ่นยนต์อุตสาหกรรมอย่างมีประสิทธิภาพและมีการใช้งานในวงกว้าง โดยเน้นพัฒนาครูอาชีวศึกษาเพื่อเพิ่มพูนความรู้ความสามารถในด้านหุ่นยนต์และปัญญาประดิษฐ์สำหรับอุตสาหกรรม ซึ่งจะช่วยลดการพึ่งพาเทคโนโลยีจากต่างประเทศ